62020TO0451(01)_INF
Διάταξη του Προέδρου του Γενικού Δικαστηρίου της 29ης Οκτωβρίου 2020 –Facebook Ireland κατά Επιτροπής
(Υπόθεση T-451/20 R)
«Ασφαλιστικά μέτρα – Ανταγωνισμός – Αίτηση παροχής πληροφοριών – Άρθρο 18, παράγραφος 3, του κανονισμού (ΕΚ) 1/2003 – Αίτηση λήψεως προσωρινών μέτρων – Επείγον – Fumus boni juris – Στάθμιση των συμφερόντων»
1.
Ασφαλιστικά μέτρα – Αναστολή εκτελέσεως – Προσωρινά μέτρα – Προϋποθέσεις χορηγήσεως – Fumus boni juris – Επείγον – Σοβαρή και ανεπανόρθωτη ζημία – Σωρευτικός χαρακτήρας – Στάθμιση όλων των εμπλεκομένων συμφερόντων
(Άρθρα 278 και 279 ΣΛΕΕ)
(βλ. σκέψεις 23, 24)
2.
Ασφαλιστικά μέτρα – Αναστολή εκτελέσεως – Προϋποθέσεις χορηγήσεως – Fumus boni juris – Εκ πρώτης όψεως εξέταση των λόγων που προβλήθηκαν προς στήριξη της κύριας προσφυγής – Προσφυγή κατά αποφάσεως της Επιτροπής με την οποία διατάσσεται η προσκόμιση ορισμένων εγγράφων – Λόγοι οι οποίοι στηρίζονται σε παραβίαση της αρχής της αναγκαιότητας και προσβολή του δικαιώματος σεβασμού της ιδιωτικής ζωής – Λόγοι που δεν είναι εκ πρώτης όψεως αβάσιμοι
(Άρθρα 278 και 279 ΣΛΕΕ· Χάρτης των Θεμελιωδών Δικαιωμάτων της Ευρωπαϊκής Ένωσης, άρθρο 7· κανονισμός 1/2003 του Συμβουλίου, άρθρο 18 § 3)
(βλ. σκέψεις 30, 53, 68, 69)
3.
Ανταγωνισμός – Διοικητική διαδικασία – Αίτηση παροχής πληροφοριών – Παράθεση της νομικής βάσεως και του σκοπού της αιτήσεως – Απαίτηση για την ύπαρξη σχέσεως αναγκαιότητας μεταξύ των ζητούμενων πληροφοριών και της διερευνούμενης παραβάσεως – Περιθώριο εκτιμήσεως της Επιτροπής – Δικαστικός έλεγχος – Περιεχόμενο
(Άρθρο 101 ΣΛΕΕ· κανονισμός 1/2003 του Συμβουλίου, άρθρο 18 § 3)
(βλ. σκέψεις 36-52)
4.
Ανταγωνισμός – Διοικητική διαδικασία – Αίτηση παροχής πληροφοριών – Παραβίαση της ιδιωτικής ζωής – Επιτρέπεται – Προϋποθέσεις
(Χάρτης των Θεμελιωδών Δικαιωμάτων της Ευρωπαϊκής Ένωσης, άρθρο 7· κανονισμός 1/2003 του Συμβουλίου, άρθρο 18 § 3)
(βλ. σκέψεις 54-67)
5.
Ασφαλιστικά μέτρα – Αναστολή εκτελέσεως – Προσωρινά μέτρα – Προϋποθέσεις χορηγήσεως – Σοβαρή και ανεπανόρθωτη ζημία – Το βάρος αποδείξεως φέρει ο διάδικος που ζητεί τη λήψη του προσωρινού μέτρου – Κίνδυνος προσβολής των θεμελιωδών δικαιωμάτων – Δεν αρκεί ώστε να στοιχειοθετήσει σοβαρή ζημία – Εκτίμηση με βάση τις περιστάσεις της οικείας υποθέσεως – Ζημία συνδεόμενη με την κοινοποίηση ευαίσθητων δεδομένων προσωπικού χαρακτήρα φυσικών προσώπων
(Άρθρα 278 και 279 ΣΛΕΕ· Χάρτης των Θεμελιωδών Δικαιωμάτων της Ευρωπαϊκής Ένωσης, άρθρο 7· Κανονισμός Διαδικασίας του Γενικού Δικαστηρίου, άρθρο 156 § 3)
(βλ. σκέψεις 70, 71, 73-75, 82-94, 114)
6.
Ασφαλιστικά μέτρα – Αναστολή εκτελέσεως – Προϋποθέσεις χορηγήσεως – Στάθμιση όλων των εμπλεκομένων συμφερόντων – Αναστολή εκτελέσεως αποφάσεως της Επιτροπής με την οποία διατάσσεται η διαβίβαση εγγράφων που ενδέχεται να περιέχουν ευαίσθητα δεδομένα προσωπικού χαρακτήρα – Στάθμιση του δημοσίου συμφέροντος της Επιτροπής για τη διατήρηση της αποτελεσματικότητας των κανόνων ανταγωνισμού της Ένωσης με το συμφέρον των φυσικών προσώπων για την προστασία του δικαιώματος στην ιδιωτική ζωή – Θέσπιση διαδικασίας ad hoc για την εξέταση των εγγράφων που ενδέχεται να περιέχουν ευαίσθητα δεδομένα προσωπικού χαρακτήρα
(Άρθρο 278 ΣΛΕΕ· Χάρτης των Θεμελιωδών Δικαιωμάτων της Ευρωπαϊκής Ένωσης, άρθρο 7· κανονισμός 1/2003 του Συμβουλίου, άρθρο 18 § 3)
(βλ. σκέψεις 115-120)
Αντικείμενο
Αίτηση βάσει των άρθρων 278 και 279 ΣΛΕΕ για την αναστολή εκτελέσεως της αποφάσεως C(2020) 3011 τελικό, της 4ης Μαΐου 2020, σχετικά με διαδικασία εφαρμογής του άρθρου 18, παράγραφος 3, του κανονισμού 1/2003 του Συμβουλίου (υπόθεση AT.40628 – Σχετικές με δεδομένα πρακτικές της Facebook).
Διατακτικό
Ο Πρόεδρος του Γενικού Δικαστηρίου διατάσσει:
1)
Αναστέλλει την εκτέλεση του άρθρου 1 της αποφάσεως C(2020) 3011 τελικό, της 4ης Μαΐου 2020, σχετικά με διαδικασία εφαρμογής του άρθρου 18, παράγραφος 3, του κανονισμού 1/2003 του Συμβουλίου (υπόθεση AT.40628 – Σχετικές με δεδομένα πρακτικές της Facebook) κατά το μέτρο που η υποχρέωση η οποία προβλέπεται στην εν λόγω διάταξη αφορά έγγραφα τα οποία δεν συνδέονται με τις εμπορικές δραστηριότητες της Facebook Ireland Ltd και τα οποία περιέχουν ευαίσθητα δεδομένα προσωπικού χαρακτήρα, και υπό την προϋπόθεση ότι η διαδικασία που προβλέπεται στο σημείο 2 δεν έχει τεθεί σε εφαρμογή.
2)
Η Facebook Ireland θα προσδιορίσει τα έγγραφα τα οποία περιέχουν τα δεδομένα που μνημονεύονται στο σημείο 1 και θα τα διαβιβάσει στην Επιτροπή σε χωριστό μέσο υπό ηλεκτρονική μορφή. Εν συνεχεία, τα έγγραφα αυτά θα τοποθετηθούν σε μια εικονική αίθουσα δεδομένων στην οποία θα έχει πρόσβαση όσο το δυνατόν πιο περιορισμένος αριθμός μελών της ομάδας στην οποία έχει ανατεθεί η έρευνα, με ταυτόχρονη παρουσία (εικονική ή πραγματική) αντίστοιχου αριθμού δικηγόρων της Facebook Ireland. Τα μέλη της ομάδας στην οποία έχει ανατεθεί η έρευνα θα εξετάσουν και θα επιλέξουν τα επίμαχα έγγραφα, παρέχοντας συγχρόνως στους δικηγόρους της Facebook Ireland τη δυνατότητα να υποβάλουν τις παρατηρήσεις τους σχετικά με αυτά, προτού συμπεριληφθούν στον φάκελο της υπόθεσης τα έγγραφα τα οποία θεωρούνται κρίσιμα. Σε περίπτωση διαφωνίας σχετικά με τον χαρακτηρισμό εγγράφου, οι δικηγόροι της Facebook Ireland θα έχουν το δικαίωμα να εξηγήσουν τους λόγους της διαφωνίας τους. Σε περίπτωση συνεχιζόμενης διαφωνίας, η Facebook Ireland θα έχει τη δυνατότητα να ζητήσει διαιτησία από τον Διευθυντή Ενημέρωσης, Επικοινωνίας και Μέσων Μαζικής Ενημέρωσης στη Γενική Διεύθυνση Ανταγωνισμού της Επιτροπής.
3)
Απορρίπτει την αίτηση ασφαλιστικών μέτρων κατά τα λοιπά.
4)
Ανακαλεί τη διάταξη της 24ης Ιουλίου 2020, Facebook Ireland κατά Επιτροπής (T-451/20 R).
5)
Επιφυλάσσεται ως προς τα δικαστικά έξοδα.